PDJ เด้งเกือบ 6% หลังโชว์งบปี 64 พลิกกำไร 138 ลบ. รับยอดขายโตเด่น
PDJ ดีดเกือบ 6% หลังโชว์งบปี 64 พลิกกำไร 138 ลบ. จากปีก่อนขาดทุน 95 ลบ. รับยอดขายโตเด่น
PDJ ดีดเกือบ 6% หลังโชว์งบปี 64 พลิกกำไร 138 ลบ. จากปีก่อนขาดทุน 95 ลบ. รับยอดขายโตเด่น
1 มี.ค. 2565

ผู้สื่อข่าวรายงานว่า ราคาหุ้น บริษัท แพรนด้า จิวเวลรี่ จำกัด (มหาชน) หรือ PDJ ณ เวลา 11:07 น. อยู่ที่ระดับ 3.66 บาท บวก 0.20 บาท หรือ 5.78% สูงสุดที่ระดับ 3.80 บาท ต่ำสุดที่ระดับ 3.60 บาท ด้วยมูลค่าการซื้อขาย 47.20 ล้านบาท

ทั้งนี้ ราคาหุ้น PDJ ปรับตัวเพิ่มขึ้น หลังรายงานผลประกอบการงวดปี 2564 พลิกมีกำไรสุทธิ ดังนี้

โดยกลุ่มบริษัทฯ มีรายได้จากการขาย 1,017.15 ล้านบาท เมื่อเทียบกับงวดเดียวกันของปีก่อนที่มี รายได้จากการขายอยู่ที่ 775.59 ล้านบาท หรือคิดเป็นอัตราการเพิ่มขึ้นร้อยละ 31.15 ปัจจัยหลักมาจากยอดขายในฐานการผลิตซึ่ง คิดเป็นสัดส่วน 74% ของยอดขายโดยรวม เพิ่มขึ้น 45% จากงวดเดียวกันของปีก่อนเนื่องจากเศรษฐกิจในกลุ่มประเทศแถบยุโรป และสหรัฐอเมริกา ซึ่งเป็นฐานลูกค้าหลักเติบโตอย่างมีนัยสำคัญ
ขณะที่ยอดขายในฐานการจัดจำหน่าย ซึ่งคิดเป็นสัดส่วน 3% ของยอดขายโดยรวม มียอดลดลง 14% เมื่อเทียบกับงวดเดียวกันของปีก่อน สาเหตุหลักมาจากการปรับแผนทางธุรกิจในประเทศอังกฤษ และประเทศสหรัฐอเมริกาตามแผนงาน ขณะที่ประเทศอินเดียได้เริ่มกลับมาฟื้นตัวตั้งแต่ในไตรมาสที่ 3 ปี 2564 หลังจากที่ได้เริ่มดำเนินการผลิตในประเทศ
ทั้งนี้ เพื่อรองรับกำลังซื้อที่เพิ่มขึ้นในประเทศอินเดีย จึงทำให้มียอดขายเพิ่มขึ้นจากงวดเดียวกันของปีก่อน ฐานการค้าปลีก ซึ่งคิดเป็นสัดส่วน 23% ของยอดขายโดยรวม มียอดเพิ่มขึ้น 6% เนื่องจาก มาตรการคลายล็อคดาวน์ของในประเทศไทย และประเทศเวียดนามในช่วงไตรมาส 4 ปี 2564 ทำให้ฐานค้าปลีกกลับมามียอดขาย ขณะที่งวดเดียวกันของปีก่อนบริษัทได้รับผลกระทบจากสถานการณ์แพร่ระบาดของโรคติดเชื้อไวรัสโคโรนา 2019 (COVID-19) ระลอกเดือนธันวาคมปี 2563 ในประเทศไทย